Natasha Mans: Familie stel privaatspeurder aanNatasha Mans (Foto: Verskaf aan Maroela Media) Die familie van Natasha Mans (46), die vrou van Bloemfontein wie se liggaam sowat twee weke ná sy as vermis aangemeld is gevind is, het ŉ private speurder aangestel om te help met die ondersoek. Leon Rossouw het aan Maroela Media bevestig hy is sowat ŉ week gelede deur die Mans-familie genader om ŉ privaatondersoek te doen. Maroela Media het vroeër berig Mans se liggaam is vroeër in Junie met ŉ skietwond in haar bors deur haar vriend, Dennis Casten, naby sy huis in die Groenvlei/Bainsvlei-omgewing ontdek. Mans se liggaam is agter ŉ boom op ŉ oop stuk erf langs Casten se huis aangetref. Casten het Mans op 31 Mei as vermis aangemeld. Kapt. Chaka Marope, woordvoerder van die polisie, het destyds aan Maroela Media gesê die rewolwer wat by Mans se liggaam op die toneel aangetref is se kaliber stem nie ooreen met die wond op haar bors nie. “Ons vermoed dus dit was nie die moordwapen nie,” het Marope gesê. Die polisie se ondersoek dui voorts daarop dat Mans se liggaam nog nie in ŉ gevorderde stadium van ontbinding was nie. Daar word vermoed dat haar liggaam óf iewers koel óf in ŉ vrieskas gehou is vir vermoedelik 37 uur of langer. Rossouw het aan Maroela Media bevestig dat die klere waarin Mans aangetref is dieselfde klere is waarin sy die oggend van haar verdwyning gaan lugtyd koop het by ŉ vulstasie sowat vier kilometer van haar huis af. Mans is op kringtelevisiebeeldmateriaal by die vulstasie vasgevang. “Sy het ŉ gespikkelde trui, swart spanbroek en stewels aangehad.” Dit was vermoedelik die laaste keer dat Mans lewend gesien is. Kol. Thandi Mbambo, woordvoerder van die polisie, het gesê die polisie wag nog op nuwe inligting rakende die nadoodse verslag vanaf die ondersoekbeampte en sal eers later kan kommentaar lewer. Mans se dogter, Noeline Koekemoer, is in April 2015 in haar ouerhuis in Bloemfontein wreed verkrag en vermoor. Moses Maoka (37) is in Desember 2015 twee lewenslange vonnisse opgelê vir die moord en verkragting van Noeline. Hy is ook tot ŉ bykomende nege jaar tronkstraf gevonnis op drie aanklagte van huisbraak. Mans het destyds op Noeline se liggaam afgekom. Natasha Mans die oggend toe sy lugtyd gekoop het. Foto: Verskaf